Haf 11
?Ol Asembli Oli Givhan Long Yumi Olsem Wanem?
Ol man long ol pija ya oli glad tumas. ?Oli glad from wanem? From we oli stap long wan asembli blong ol Witnes blong Jehova. God i talem long ol man blong hem bifo se oli mas mekem asembli tri taem long wan yia. Olsem olgeta ya, yumi tu yumi glad blong joen wanples long ol bigfala grup. (Dutronome 16:16) Evri yia, yumi mekem trifala asembli ya: asembli blong wan dei, mo asembli blong tu dei, mo asembli blong tri dei. ?Ol asembli ya oli givhan long yumi olsem wanem?
Oli givim janis long yumi blong fren gud wetem ol Kristin brata sista. Ol man Isrel bifo oli glad tumas blong presem Jehova ‘long fes blong olgeta man blong hem.’ Yumi tu yumi glad tumas blong mekem wosip long hem long ol asembli. (Ol Sam 26:12; 111:1) Long ol asembli ya, yumi gat janis blong joen wetem ol Witnes blong ol narafala ples. Yumi evriwan i karem smol kakae blong yumi i kam, nao long medel dei, taem yumi kakae wanples wetem samfala, yumi save fren gud. (Ol Wok 2:42) Yumi luk wetem prapa ae blong yumi se ol brata mo sista ya oli lavlavem olgeta, mo from samting ya oli joen gud olsem wan famle nomo long fulwol.—1 Pita 2:17.
Oli givhan long yumi blong yumi gohed gud long wok blong God. Ol man Isrel oli “haremsave ol tok” blong Baebol we ol pris oli eksplenem, nao oli glad tumas. (Nehemaea 8:8, 12) Yumi tu yumi glad long ol save blong Baebol we yumi kasem long ol asembli. Oltaem ol tok blong asembli oli stanap long wan bigfala tingting long Baebol. Samtaem wan brata i mekem tok, no maet plante brata oli mekem defdefren haf blong wan tok. Samfala oli aktem sam samting we i bin hapen long wok blong prij no long laef blong olgeta. Taem yumi harem ol stori blong olgeta we oli winim plante trabol long laef blong olgeta, samting ya i leftemap tingting blong yumi. I gat wan haf blong asembli blong tri dei, we samfala oli jenis long ol klos blong bifo blong aktem wan stori blong Baebol. Hemia i mekem se ol samting ya we i hapen long taem bifo i kam klia moa long tingting blong yumi, mo yumi lanem samting we yumi save folem long laef blong yumi. Long evri asembli, olgeta we oli givim laef blong olgeta long Jehova oli baptaes.
?Ol asembli oli mekem yumi glad from wanem?
?Ol asembli oli givhan long yumi olsem wanem?
cym_Latn tpi_Latn tpi_Latn tpi_Latn tpi_Latn tpi_Latn tpi_Latn